《鸣水洞辞》
宋代·王炎

艾之西兮汨之原，山石划断兮穹巅而崭岩。
瀑流下注兮，其上绝而为亹。
有蛟有龙兮，伏而不怒。
雷鸣崖下兮，穷年风雨。
谁斧凿此云根兮，遗予以罍洗。
松有樛枝兮，屋之深深。
苔藓斑斓兮，织缋以为茵。
觞酒于上兮听潺湲。西峰衔日半规兮，
徘徊犹未忍旋。予欲緪朱丝兮，
节清音而度曲。招玄鹤使舞兮，
醉予醽醁。有玉韫椟兮幽人之轴。
秋兰之佩兮芙蓉之服。瘦石寒泉兮矢其弗告。
四墉无隙兮巘崿青青。白云漠漠兮截洞口以为扃。
轮鞅莫来兮无伤我清。不执券而兼并兮莫予与争。

作者简介：王炎（1137——1218）字晦叔，一字晦仲，号双溪，婺源（今属江西）人。一生著述甚富，有《读易笔记》、《尚书小传》、《礼记解》、《论 语解》、《孝圣解》、《老子解》、《春秋衍义》、《象数稽疑》、《禹贡辨》等，《全宋词》第 三册录其词五十二首。事迹见胡升《王大监传》（《新安文献志》卷六九）、 《宋史翼》卷二四，参《南宋馆阁续 录》卷八、九。